Qozogʻiston Prezidentining O‘zbekistonga tashrifi yakunlandi

17.09.2017
O‘zbekiston Respublikasi Prezidenti Shavkat Mirziyoyevning taklifiga binoan Qozogʻiston Respublikasi Prezidenti Nursulton Nazarboyev 16-17-sentabr kunlari davlat tashrifi bilan mamlakatimizda boʻldi. 


Qozogʻiston Respublikasi Prezidenti Nursulton Nazarboyev bugun Turkmanistonga joʻnab ketdi. Oliy martabali mehmonni Islom Karimov nomidagi Toshkent xalqaro aeroportida O‘zbekiston Respublikasi Prezidenti Shavkat Mirziyoyev kuzatib qoʻydi. 


Avval xabar qilinganidek, tashrifning asosiy tadbirlari 16-sentabr kuni boʻlib oʻtdi. 


Nursulton Nazarboyev Shavkat Mirziyoyev hamrohligida Mustaqillik maydoniga tashrif buyurdi. Prezidentlar poytaxtimizdagi Shayx Xovandi Tohur va Toʻlabiy maqbaralarini ziyorat qildilar. O‘zbekiston Respublikasining Birinchi Prezidenti Islom Karimov haykali poyiga gul qoʻydilar. «O‘zekspomarkaz»da tashkil etilgan Qozogʻiston milliy mahsulotlari koʻrgazmasi bilan tanishdilar. 


Koʻksaroy qarorgohida boʻlib oʻtgan muzokaralarda O‘zbekiston va Qozogʻiston oʻrtasidagi savdo-iqtisodiy, investitsiyaviy hamkorlikni yanada rivojlantirish, transport-kommunikatsiya, energetika, qishloq xoʻjaligi, madaniy-gumanitar va boshqa sohalardagi aloqalarni yanada mustahkamlash masalalari muhokama qilindi. 


Muzokaralar yakunlari boʻyicha turli sohalariga doir 10 dan ziyod hujjat imzolandi.